Et hackerangreb tidligere i september hos høreapparatvirksomheden Demant koster selskabet 550-650 millioner kroner.

Det oplyser Demant - tidligere kendt som William Demant - i en meddelelse.

Hackerangrebet fandt sted 3. september. Selskabet ønsker ikke at oplyse, hvilken type angreb der er tale om, men angrebet ramte selskabets servere og systemer, og det har påvirket produktion og distribution af høreapparater, som bliver solgt under navnet Oticon.

Dermed har Demant ikke kunnet sælge så meget som normalt. Det har især gjort sig gældende i USA, som er Demants vigtigste marked, men også salget i Australien, Storbritannien og Canada er ramt.

Om angrebet på Demant Høreapparatkoncernen Demant måtte i begyndelsen af september lukke alle sine it-systemer på tværs af lokationer og forretningsenheder, fordi selskabet var blevet ramt af en "kritisk it-hændelse".

Den kritiske hændelse viste sig at være et hackerangreb.

Mangel på adgang til it-systemerne har haft konsekvenser for centrale forretningsprocesser i hele værdikæden.

Alt fra produktion til distribution har været ramt, og det har været umuligt for Demant at drive forretning på normalt niveau efter angrebet, hvilket har haft betydning for salget. Særligt i USA, Canada og Australien er salget ramt.

Telefoner har været nede, og kunder har måttet vente på at få høreapparater repareret og leveret.

Angrebet har kostet virksomheden op mod 650 millioner kroner.

Det forventes dog, at alle systemer og servere vil være oppe og køre igen indenfor de næste to til tre uger. Kilde: Demant, Version 2, Berlingske

Demant er blandt Danmarks største virksomheder og havde sidste år en omsætning på knap 14 milliarder kroner. Der er 14.000 ansatte på verdensplan.

Hackerangrebet har blandt andet betydet, at Demant ikke har kunnet hjælpe hørehæmmede på sine klinikker på normal vis.

Et hackerangreb af den størrelse er voldsomt

Demant er fortsat i gang med at gendanne systemer og servere efter angrebet, og de fleste er nu oppe at køre igen på normal vis.

De resterende forventes at være på plads inden for de næste to-tre uger.

- Cyberkriminaliteten har haft en betydelig indvirkning på vores evne til at skabe den vækst, vi forventede i andet halvår, siger Søren Nielsen, administrerende direktør for Demant.

Hos Sydbank betegner senioranalytiker Søren Løntoft Hansen, der følger Demant tæt, hackerangrebet som voldsomt.

- At et hackerangreb kan koste et selskab på den anden side af en halv milliard, er voldsomt.

- Angrebet har ramt stort set hele værdikæden hos Demant - lige fra forskning og udvikling over i salg og distribution. Det er et meget kraftigt angreb, siger han.

Hackerangreb er blevet en trussel for selskaberne, som skal tages alvorligt. Det er et væsentlig risikomoment, som virksomhederne er nødt til at bruge flere penge på at sikre sig mod. Søren Løntoft Hansen, senioranalytiker, Sydbank

Demant nedjusterer forventninger til salg

Demant oplyser, at virksomheden forventer at få 100 millioner kroner i forsikring på grund af hackerangrebet. Det beløb er fratrukket de 550-650 millioner kroner, som det forventes at koste.

På grund af hackerangrebet nedjusterer Demant sine forventninger til overskuddet i 2019.

Selskabet forventer nu at tjene 2-2,3 milliarder kroner mod tidligere 2,65-2,85 milliarder kroner, og nedjusteringen på de mere end 500 millioner kroner får torsdag morgen investorerne til at sende aktien ned med over 6 procent til kurs 170.

Det er ikke første gang, at en større dansk virksomhed er blevet ramt af et omkostningsfuldt hackerangreb. I 2017 blev Mærsk ramt af et angreb, der kostede transportgiganten mellem 1,3 og 1,9 milliarder kroner.

- Hackerangreb er blevet en trussel for selskaberne, som skal tages alvorligt. Det er et væsentlig risikomoment, som virksomhederne er nødt til at bruge flere penge på at sikre sig mod, siger Søren Løntoft Hansen.